বঙ্গবন্ধু শেখ মুজিবুর রহমানের জীবনযাপন ছিল অতি সাধারণ। তাই দেশের রাষ্ট্রপতি ও প্রধানমন্ত্রীর পদে অধিষ্ঠিত থাকার পরও আধুনিক সাজ-সজ্জার সরকারী বাসভবন ‘গণভবনে’র রাজকীয় জৌলসপূর্ণ জীবন পরিত্যাগ করে পরিবার পরিজন নিয়ে বসবাস করেছিলেন ধানমন্ডির ৩২ নম্বরের ৬৭৭ নং সাদামাটা বাসভবনে, এবং এখানেই থেকেছেন জীবনের শেষ দিন পর্যন্ত। ১৯৭৫ সালের ১৫ আগস্ট ইতিহাসের সেই কলঙ্কিত রাতে বঙ্গবন্ধুর বাড়িটি যে অবস্থায় ছিল তার সবকিছু অবিকল ও অবিকৃত রেখেই এটিকে ‘বঙ্গবন্ধু স্মৃতি জাদুঘর’ করা হয়েছে। ইতিহাসের এ বাড়িটিতে প্রবেশ করলে একজন সাধারণ দর্শনার্থীও বোঝতে পারেন কী সাদাসিদে জীবন যাপনই করেছিলেন তিনি। ঘরের ভেতর সাধারণ মানে আসবাবপত্র ও একটি ১৪ ইঞ্চি সাদাকালো টেলিভিশনই বলে দেয় কেমন ধরনের জীবন যাপন করতেন তৎকালীন রাষ্ট্রপতি বা প্রধানমন্ত্রী বাংলাদেশের প্রতিষ্ঠাতা জাতির জনক বঙ্গবন্ধু শেখ মুজিবুর রহমান। তাই সকলেই আজ বঙ্গবন্ধুর ৩২ নম্বরের বাড়িটিকে দেশের প্রতিষ্ঠাতা, রাষ্ট্রপতি ও প্রধানমন্ত্রীর সাধারণ জীবন যাপনের উদাহরণ হিসেবেই গণ্য করে।